God wil jou genees . . . | Netwerk24
God wil jou genees . . .
Het jy al dikwels gewonder of dit God se wil is om iemand te genees van ’n siekte? Die Bybel maak dit duidelik dat God nie siekte gebruik om iemand te straf nie. Ons moet dus nooit siekte aanvaar asof dit God se wil is nie. Dit is God se wil dat ons goeie gesondheid geniet. Joh.10:10 sê die duiwel kom om te steel en te slag en te verwoes, maar Jesus het gekom om lewe in oorvloed te gee. Jes.53:4-5 bevestig dat Jesus ook vir ons siektes betaal het aan die kruis en nie net vir ons sondes nie.
Ons kan natuurlik siektes oor onsself bring deur nalatigheid, maar ook in hierdie geval is God se genesing beskikbaar, veral as ons ons nalatigheid bely en vergifnis vra. Gedurende Jesus se bediening op aarde het hy almal genees wat dit wou ontvang, selfs hulle wat in sonde gelewe het. Joh.5:14. “Jesus sê vir hom: Kyk jy het gesond geword; moenie meer sondig nie, sodat daar nie iets ergers met jou gebeur nie.” Wanneer ons sondig, open ons die deur vir Satan om ons met siekte aan te val, maar Jak.4:7 sê dat ons onsself aan God moet onderwerp en die duiwel weerstaan. Wanneer ons vir ’n siek persoon bid moet ons nooit bid “laat U wil geskied” nie, want dan bid ons in stryd met God se Woord. Lees gerus Matt. 8:16-17. God wil jou genees.
Past. Gert Visser Every Nation Caledon